Wikiloc - Via temàtica de l'Alt Ter
Ecovies de Girona
Ecovies de Girona on Wikiloc
Via temàtica de l'Alt Ter on Wikiloc

Via temàtica de l'Alt Ter - Wikiloc
La via temàtica de l’Alt Ter recorre el curs del riu Ter des de Sant Joan de les Abadesses fins a Vilallonga de Ter, combinant trams de via verda i trams de circulació compartida. La primera part de l’itinerari, entre Sant Joan de les Abadesses i Camprodon, és també part de la gran ruta cicloturística Pirinexus. El tram final de la via surt de Camprodon i segueix el riu, per la via verda, fins a Vilallonga de Ter.
La ruta transcorre per la comarca del Ripollès i comença a Sant Joan de les Abadesses, on podeu enllaçar amb la ruta del Ferro i del Carbó entre Ripoll i Ogassa, i també amb el tram d’enllaç amb la ruta del Carrilet fins a Olot.
Sortint de Sant Joan de les Abadesses i seguint el marge dret del riu Ter arribareu a la colònia Llaudet, una colònia tèxtil inclosa en l’Inventari del patrimoni arquitectònic de Catalunya. El conjunt d’edificis es va aixecar a finals del segle xix, i l’any 1902 Josep Maria Llaudet va crear la colònia, junt amb la fàbrica de filats de cotó. El conjunt és tot un emblema de la industrialització tèxtil ripollesa.
La ruta travessa el riu diverses vegades (pels ponts Vell, del Reixac i de Perella, i per algunes passeres), fins a arribar a Sant Pau de Segúries.
A la sortida de Sant Pau de Segúries en direcció a Camprodon hi ha un tram de carretera fins al pont de la Rovira. Des d’aquí, la ruta segueix un camí asfaltat de circulació compartida amb veïns, que passa pel càmping Vall de Camprodon i arriba a Camprodon. A l’entrada d’aquesta vila, la nostra ruta se separa de la Pirinexus, que segueix en direcció a Molló.
Dins Camprodon, la ruta passa per una via urbana paral·lela a la ronda Mas Ventós fins que arriba al pont sobre el Ter, on comença el darrer tram de via verda.
El tram de via verda de Camprodon a Vilallonga de Ter transcorre en un paisatge obert i assolellat entre prats i camps, voreja el riu Ter i travessa la riera de Feitús, a Llanars. Al final de la ruta, Vilallonga de Ter ofereix unes vistes extraordinàries que conviden a aturar-s’hi, a gaudir de l’entorn i a endinsar-se al barri vell, on s’alça l’església romànica de Sant Martí.